钦定古今图书集成/明伦汇编/闺媛典/第204卷 > 孙世俊妻何氏
## 钦定古今图书集成/明伦汇编/闺媛典/第204卷 > 孙世俊妻何氏

按《嘉兴县志》：“何氏，孙世俊妻。性淑慧，通经史，娴女红。
归孙生子广祚，甫期而夫夭，氏抢地呼天，昼夜不绝
声，屏粒旬馀，誓从地下。姑责以抚孤大义，乃勉进水
浆。会岁大祲，炊烟几断，姑念其难支，迫令改适。氏愤
激投河，寻就缢，俱为家众所救。茕茕孑立，拮据操作，
艰辛匪懈，口授其子经书，子克成立，为诸生。葬姑娶”
媳，纤毫皆藉，十指苦守，四十年如一日。万历乙卯，县
令陆献明旌之。